## Odluka Ustavnog suda Republike Hrvatske brojU-IIIA-2237/2003 od 13. travnja 2005.

### NN 56/2005 (2.5.2005.), Odluka Ustavnog suda Republike Hrvatske brojU-IIIA-2237/2003 od 13. travnja 2005.

# USTAVNI SUD REPUBLIKE HRVATSKE

**1081**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Matija, Ivan Mrkonjić i Vice
Vukojević, članovi Vijeća, odlučujući o ustavnoj
tužbi I. N. iz Z., na sjednici održanoj dana 13. travnja 2005. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zadru dužan je donijeti
odluku u predmetu koji se vodi pred tim sudom, pod poslovnim brojem: P-3173/04
(ranije P-232/01) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe I. N. iz Z., M.
8, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 6.500,00 kuna.

IV. Naknada iz točke III. izreke ove odluke bit
će isplaćena iz držav­nog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, kao tuženik u
parničnom postupku, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio je dana 23. lipnja 2003.
godine ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 10. listopada 1994. godine Republika
Hrvatska je Općinskom sudu u Zadru podnijela protiv podnositelja i I. N. tužbu radi otkaza stanarskog prava.

Do 5. studenoga 1997. godine održano je jedno
ročište.

Nakon 5. studenoga 1997. godine ročišta su
održana dana 7. lipnja, 13. rujna i 19. listopada 1999. godine, kada prvostupanjski
sud donosi presudu, broj: P-1651/94 kojom odbija tužbeni zahtjev tužiteljice
Republike Hrvatske.

Odlučujući o žalbi tužiteljice Županijski sud u
Zadru svojom odlukom od 31. siječnja 2001. godine ukida istu i predmet vraća
prvostupanjskom sudu na ponovni postupak i odlučivanje.

U ponovljenom postupku prvostupanjski sud svojom
presudom, broj: P-232/01 od 9. srpnja 2001. godine, ponovno odbija tužiteljicu
s tužbenim zahtjevom.

Žalba na tu presudu podnesena je 13. rujna 2001.
godine.

Odlučujući o žalbi tužiteljice Županijski sud
svojim rješenjem od 6. listopada 2004. godine, broj: Gž-1130/01
usvaja istu, ukida prvostupanjsku presudu i predmet vraća prvostupanjskom sudu
na ponovno suđenje.

Spis se 14. listopada 2004. godine vraća
prvostupanjskom sudu i predmet dobiva novi broj: P-3173/04.

Od dana povrata spisa prvostupanjski sud održava
ročišta u dane 25. studenoga 2004., 13. siječnja 2005. i 29. ožujka 2005.
godine.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

Članak 29.

Svatko ima pravo da zakonom ustanovljeni
neovisni i nepristrani sud (...) u razumnom roku odluči o njegovim pravima i
obvezama (...).

Odredbom članka 63. Ustavnog zakona propisano
je:

Članak 63.

(1) Ustavni sud će pokrenuti postupak po
ustavnoj tužbi i prije no što je iscrpljen pravni put, u slučaju kad o pravima
i obvezama stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka,
Ustavni sud će nadležnom sudu odrediti rok za donošenje akta kojim će taj sud
meritorno odlučiti o pravima i obvezama (...) podnositelja. Rok za donošenje
akta počinje teći idućeg dana od dana objave odluke Ustavnog suda u »Narodnim
novinama«.

(3) U odluci iz stavka 2. ovoga članka Ustavni
sud će odrediti primjerenu naknadu koja pripada podnositelju zbog povrede
njegova ustavnog prava koju je sud učinio kada o pravima i obvezama
podnositelja (...) nije odlučio u razumnom roku. Naknada se isplaćuje iz
državnog proračuna u roku od tri mjeseca od dana podnošenja zahtjeva stranke za
njezinu isplatu.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 10.
travnja 1994. godine tužbom tužiteljice Republike Hrvatske, protiv
podnositelja, Općinskom sudu u Zadru radi otkaza stanarskog prava.

Međutim, duljina postupka ne uzima se u
razmatranje od tog dana već od 5. studenoga 1997. godine kada je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola, broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine« – Međunarodni ugovori, broj 18/97.,
6/99. – pročišćeni tekst i 8/99. – ispravak, u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je dana 23. lipnja 2003.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao devet (9)
godina, dva (2) mjeseca i trinaest (13) dana, a nakon stupanja na snagu Zakona
o potvrđivanju Konvencije pa do dana podnošenja ustavne tužbe postupak je
trajao pet (5) godina, sedam (7) mjeseci i osamnaest (18) dana.

4.2. POSTUPANJE
NADLEŽNOG SUDA

Postupak se u razmatranom, pravno relevantnom
razdoblju vodio do podnošenja ustavne tužbe pred Općinskim sudom u Zadru do
donošenja presude, broj: P-1651/94 od 19. listopada 1999. godine. Nakon toga
predmet je upućen Županijskom sudu u Zadru na rješavanje po žalbi, kad je
prvostupanjska presuda ukinuta i predmet vraćen na ponovno suđenje.

Dana 9. srpnja 2001. godine prvostupanjski sud
donosi novu presudu, broj: P-232/01 kojom odbija tužbu tužiteljice.

Žalba na tu presudu podnesena je 13. rujna 2001.
godine.

Radi odlučivanja o žalbi Županijski sud u Zadru
zaprimio je spis 12. studenoga 2001. godine, te svojim rješenjem broj: Gž-1130/01 od 6. listopada 2004. godine, ponovno ukinuo
prvostupanjsku presudu. Nakon donošenja ukidnog
rješenja drugostupanjskog suda ročišta pred prvostupanjskim sudom održana su
25. studenoga 2004., te 13. siječnja i 29. ožujka 2005. godine.

4.3. PONAŠANJE PODNOSITELJA
USTAVNE TUŽBE(TUŽENIKA U PARNIČNOM POSTUPKU)

Podnositelj ustavne tužbe, kao tuženik u
parničnom postupku, nije svojim ponašanjem doprinjeo
duljini postupka.

4.4. SLOŽENOST SUDSKOG
PREDMETA

Ustavni sud utvrđuje da je riječ o složenijem
parničnom predmetu u kojem je potrebno provesti iscrpan dokazni postupak.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od devet godina do podnošenja ustavne tužbe. Posebno se
napominje da su od donošenja presude suda prvog stupnja dana 9. srpnja 2001.
godine pa do donošenja odluke po žalbi protiv te presude dana 6. listopada
2004. godine protekle tri godine i nepuna tri mjeseca. Imajući u vidu ukupnu
duljinu postupka, te okolnost da se postupak i nadalje vodi pred sudom prvog stupnja,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zadru dužan je dostaviti
Ustavnom sudu pisanu obavijest o datumima donošenja i otpreme odluke u roku
osam (8) dana od dana njene otpreme, a najkasnije osam (8) dana od isteka roka
određenog u točki II. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-2237/2003

Zagreb, 13. travnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 56/2005-1081